Anexă
la Hotărârea CA al ANRE
nr. 644 din 27.10.2023


REGULAMENTUL
privind ședințele Consiliului de administrație 
al Agenției Naționale pentru Reglementare în Energetică 

Secțiunea 1
Dispoziții generale 
1. Regulamentul privind ședințele Consiliului de administrație al Agenției Naționale pentru Reglementare în Energetică (în continuare Regulament) stabilește procedura de organizare și desfășurare a ședințelor ordinare și publice ale Consiliului de administrație al Agenției Naționale pentru Reglementare în Energetică (în continuare Consiliul de administrație), de participare la ședințele publice și ordinare în cadrul Agenției, precum şi de efectuare a lucrărilor de secretariat aferente.
11 Procedura stabilită de prezentul Regulament nu se aplică în cazurile în care se impune adoptarea unor hotărâri în regim de urgență, precum:
a) în situațiile excepționale sau de criză, constatate în modul prevăzut de lege;
b) pe subiecte ce țin de securitatea aprovizionării cu resurse energetice sau asigurării continuității aprovizionării cu apă a consumatorilor finali,
c) pe subiecte ce țin de interesul economic general;
d) pe subiecte ce țin de interesul legitim al consumatorilor finali ori al participanților la piață;
e) în alte cazuri prevăzute de lege.
2. Ședințele Consiliului de administrație în cadrul cărora se examinează proiecte de acte normative de reglementare, proiecte de hotărâri privind costurile de bază, prețurile și tarifele reglementate în sectoarele electroenergetice, termoenergetice, al gazelor naturale și pentru serviciul public de alimentare cu apă şi de canalizare, precum și alte hotărâri care pot avea impact asupra sectoarelor reglementate de Agenţie  Națională pentru Reglementare în Energetică (în continuare Agenție) sunt publice. 
3. Ședințele Consiliului de administrație în cadrul cărora se supun examinării subiecte ce vizează activitatea internă a Agenției sau informații oficiale cu accesibilitate limitată și/sau care constituie secret comercial, precum și ședințele în care sunt supuse aprobării acte administrative cu caracter normativ intern sau cu caracter individual, nu sunt publice (denumite în continuare ședințe ordinare ale Consiliului de administrație).
4.  Ședințele Consiliului de administrație sunt convocate de către Directorul general al Agenției și/sau la propunerea a cel puțin doi directori ai Consiliului de administrație, în baza materialelor prezentate de către secretarul Consiliului de administrație.

5. Procesul de organizare și desfășurare a ședințelor Consiliului de administrație include:
a) pregătirea materialelor și a ordinii de zi a ședinței;
b) informarea participanților cu privire la desfășurarea ședinței;
c) desfășurarea ședinței;
d) deliberarea și adoptarea hotărârilor; 
e) întocmirea procesului-verbal.
Secțiunea 2
Pregătirea materialelor și a ordinii de zi a ședinței 
6. Materialele necesare pentru organizarea ședinței ordinare a Consiliului de administrație sunt pregătite și transmise secretarului Consiliului de administrație de către șefii de subdiviziuni/conducătorul persoanelor responsabile de elaborarea acestora, pentru a fi supuse examinării în ședința ordinară a Consiliului de administrație. 
7.  În baza materialelor prezentate, secretarul Consiliului de administrație întocmește ordinea de zi a ședinței ordinare a Consiliului de administrație, care se prezintă Directorului general și/sau unuia dintre Directorii Consiliului de administrație pentru coordonare și stabilirea datei, orei, modului de desfășurare (online sau prezență fizică) a ședinței ordinare. 
8. După stabilirea datei desfășurării ședinței ordinare a Consiliului de administrație, secretarul Consiliului de administrație va anunța directorii Consiliului și persoanele responsabile din cadrul Agenției, despre data, ora și modul desfășurării ședinței, cu cel puțin o zi lucrătoare înainte de ședință, expediind materialele aferente acesteia.
9.  Materialele necesare inițierii ședinței publice se prezintă secretarului Consiliului de administrație de către șefii de subdiviziuni/conducătorul persoanelor responsabile de elaborarea acestora, printr-o notă informativă însoțită de proiectul de hotărâre respectiv. Suplimentar, în cazul proiectelor de acte normative se prezintă tabelul de sinteză a recomandărilor în care sunt reflectate rezultatele consultării publice, a procedurii de avizare și a rapoartelor de expertiză asupra proiectului. 
10.  În baza materialelor acumulate secretarul Consiliului de administrație întocmește proiectul ordinii de zi a ședinței publice, care se prezintă Directorului general și/sau unuia dintre Directorii Consiliului de administrație pentru coordonare și stabilire a datei ședinței publice. Fiecare dintre directorii Consiliului de administrație este în drept să propună și să formuleze subiecte pentru a fi incluse în proiectul ordinii de zi a ședinței publice. 
11. Proiectul ordinii de zi a ședinței publice a Consiliului de administrație poate cuprinde proiecte de acte normative de reglementare, proiecte de hotărâri privind aprobarea costurilor de bază, prețurilor sau a tarifelor reglementate, proiecte de acte administrative cu caracter individual cu impact asupra piețelor energeticii și asupra obligațiilor de serviciu public. 
12. Proiectele de acte normative de reglementare pot fi propuse pentru includerea în ordinea de zi a ședinței publice, doar ca urmare a parcurgerii procedurii de avizare și consultare în conformitate cu Regulamentul privind procedurile de elaborare și aprobare a actelor normative de reglementare de către Agenție, aprobat prin Hotărârea Consiliului de administrație al Agenției nr. 30/2019 din 06.03.2019 și a etapelor de avizare/expertizare/consultare publică în conformitate cu Legea nr. 100 din 22.12.2017 cu privire la actele normative și Legea nr. 239/13.11.2008 privind transparența în procesul decizional.
13. Proiectele de hotărâri privind aprobarea costurilor/cheltuielilor de bază, prețurilor sau a tarifelor reglementate, proiecte de acte administrative cu caracter individual cu impact asupra piețelor energeticii sau asupra obligațiilor de serviciu public pot fi propuse pentru ordinea de zi a ședinței publice, doar ca urmare a parcurgerii etapelor prevăzute de Regulamentul privind procedurile de prezentare şi de examinare a cererilor titularilor de licențe privind prețurile şi tarifele reglementate, aprobat prin Hotărârea Consiliului de administrație al Agenției nr. 286/2018 din 17.10.2018 și/sau de Legea nr. 239/13.11.2008 privind transparența în procesul decizional.
14. Secretarul Consiliului de administrație expediază șefilor de departamente proiectul ordinii de zi cu materialele aferente subiectelor propuse spre examinare, cu cel puțin 5 zile lucrătoare înainte de ziua preconizată pentru ședința publică. Șefii de departamente participă la ședințele publice, după caz, anunță persoanele responsabile de elaborarea proiectului din cadrul subdiviziunii despre necesitatea participării la ședința publică, cu informarea secretarului Consiliului de administrație privind participanții. 
15. Persoana responsabilă de elaborarea proiectului ce urmează a fi supus examinării și aprobării în cadrul ședinței publice, pregătește o listă a părților interesate care urmează a fi informate prioritar despre ședința publică. În listă vor fi incluse în mod obligatoriu părțile interesate care au solicitat în scris informarea despre procesul decizional al Agenției. 
16. Anunțul cu privire la ședințele publice ale Consiliului de administrație, care va conține data, ora, locul și modul desfășurării ședinței publice, se plasează pe pagina web a Agenției împreună cu ordinea de zi a ședinței, cu cel puțin 5 zile înainte de data preconizată pentru ședința publică. 
Secțiunea 3
Informarea părților interesate  cu privire la desfășurarea ședinței  

17. Informarea părților interesate cu privire la desfășurarea ședinței publice se face pe calea informării generale prin plasarea anunțului pe pagina web a Agenției și, după caz pe calea informării direcționate prin scrisoare  adresată nominal părților interesate incluse în lista prevăzută la pct. 15.
18. Informarea generală privind organizarea ședinței publice este efectuată de către Serviciul comunicare din cadrul Agenției, prin publicarea anunțului pe pagina web oficială a Agenției.
19. Informarea direcționată a părților interesate cu privire la desfășurarea ședinței  este efectuată de către persoana responsabilă de elaborarea proiectului de hotărâre prin scrisoare expediată la adresa electronică de e-mail cu indicarea datei, orei, locului, link-ul convocării ședinței și subiectele propuse pe ordinea de zi. 
20. Informarea reprezentanților mass-media cu privire la desfășurarea ședinței publice este efectuată de către Serviciul comunicare. La ședința publică sunt admiși reprezentanții mass-media acreditați și reprezentanții mass-media care pot transmite on-line desfășurarea ședinței  respective.
21. În cazul ședințelor publice cu privire la aprobarea proiectelor de acte normative de reglementare, pe pagina web a Agenției, la compartimentul ”Proiecte supuse aprobării” se plasează Proiectul actului, Nota informativă și, după caz Sinteza recomandărilor. În cazul ședințelor publice privind aprobarea costurilor/cheltuielilor de bază, prețurilor sau tarifelor reglementate, pe pagina web a Agenției, la compartimentul „Proiecte supuse aprobării”, se plasează rezultatele examinării cererilor respective depuse de către titularii de licență, împreună cu proiectul de hotărâre supus aprobării. În proiectul plasat pe pagina web a Agenției la compartimentul „Proiecte supuse aprobării” nu pot interveni modificări, decât cu acordul Directorului general sau, după caz, a Directorului coordonator al subdiviziunii autor.
22. Invitația de participare la ședințele ordinare ale Consiliului de administrație în cadrul cărora se discută informațiile oficiale cu accesibilitate limitată, inclusiv informațiile care constituie secret comercial, se expediază numai persoanelor vizate. Invitația de participare la ședință se expediază prin cel puțin una din următoarele modalități: e-mail, fax, scrisoare, telefon.
23. La ședințele ordinare ale Consiliului de administrație se invită doar persoanele vizate  la care se referă subiectele incluse pe Ordinea de zi. Persoana responsabilă de subiectul/ele incluse pe Ordinea de zi va informa titularii de licență despre data și ora ședinței Consiliului de administrație. Invitația de participare la ședință se expediază prin cel puțin una din următoarele modalități: e-mail, fax, scrisoare, telefon.
231. La ședințele Consiliului de administrație în cadrul cărora se examinează aplicarea sancțiunilor financiare, administratorul întreprinderii energetice în privința căreia se aplică sancțiunea va fi invitat în termenul prevăzut de art. 20 alin. (2) din Legea nr. 174 din 21.09.2017 cu privire la energetică. În cazul cererilor de amânare, stabilirea ședințelor repetate are loc cu respectarea termenului general prevăzut pentru ședințele ordinare.
Secțiunea 4 
Desfășurarea ședințelor Consiliului de administrație
24. Ședințele Consiliului de administrație sunt deliberative dacă la ele participă cel puțin 3 directori.
241. Ședințele Consiliului de administrație se pot desfășura online sau cu prezența fizică.
25. Ședințele Consiliului de administrație se desfășoară în limba română.
26. Ședințele Consiliului de administrație sunt prezidate de către Directorul general al Agenției, iar în lipsa acestuia de către un alt director al Consiliului de administrație care va prezida ședința (numit în continuare Președinte al ședinței).
27. Președintele ședinței exercită următoarele atribuții principale:
a) prezidează ședințele Consiliului de administrație;
b) supune votului membrilor Consiliului de administrație proiectul ordinii de zi al ședinței, proiectele de hotărâri şi respectiv, anunță rezultatul votării cu precizarea voturilor „pro” și „contra”;
c) asigură menținerea ordinii în cadrul ședințelor şi respectarea prevederilor prezentului Regulament;
d) semnează procesul-verbal al ședinței;
e) îndeplinește și alte atribuții prevăzute de cadrul normativ în vigoare.

28. Proiectul ordinii de zi se propune spre aprobare Consiliului de administrație de către Președintele ședinței. Ședințele Consiliului de administrație se desfășoară în conformitate cu ordinea de zi aprobată.
29. Modificarea şi completarea ordinii de zi poate avea loc la solicitarea unuia dintre directorii Consiliului de administrație, prin votul majorității directorilor prezenți. 
30. În cazul ședințelor publice ale Consiliului de administrație, participarea persoanelor interesate și reprezentanților societății civile are loc în baza înregistrării prealabile, la numărul de contact sau la adresa de e-mail indicate în anunțul publicat pe pagina web a Agenției cu privire la ședința publică și/sau în invitațiile la ședință expediate persoanelor interesate. Înregistrarea participanților se va efectua până la ora 17:00 a zilei precedente celei în care este stabilită ședința publică, pentru a primi link-ul la ședință împreună cu parola. În cazul ședințelor organizate cu prezența fizică lista nominală a participanților la ședință urmând a fi pusă la dispoziția persoanei responsabile de pază, care va legitima accederea persoanelor terțe în sediul Agenției. Identificarea persoanelor înregistrate în calitate de participanți la ședința publică va avea loc în baza unui act de identitate și/sau, după caz, a legitimației de serviciu. 
31. În cadrul ședințelor publice ale Consiliului de administrație cu privire la aprobarea proiectelor de acte normative de reglementare sau alte proiecte de acte administrative cu caracter individual cu impact asupra piețelor energeticii și a obligațiilor de serviciu public, proiectul respectiv se prezintă de către persoana responsabilă de elaborarea acestuia, cu expunerea succintă a temeiului legal al elaborării proiectului, a obiectivului și a scopului reglementării, cele mai esențiale prevederi ale proiectului, precum şi rezultatele consultărilor publice, avizării și a expertizelor efectuate, după caz. 
32. În cadrul ședințelor publice ale Consiliului de administrație cu privire la aprobarea proiectelor de hotărâri privind costurile de bază, prețurile sau tarifele reglementate, proiectul respectiv se prezintă de către persoana responsabilă din cadrul subdiviziunii de profil, cu expunerea succintă a temeiului legal al elaborării proiectului și a rezultatelor examinării materialelor prezentate de către titularii de licențe.  
33. Pe parcursul prezentării proiectului nu este admisă intervenția participanților la ședința publică/ordinară, lansarea dezbaterilor sau a luărilor de cuvânt, decât cu titlu de excepție a participanților din cadrul Agenției la grupul de lucru pentru elaborarea proiectului în scopul prezentării anumitor precizări sau corectări. 
34. După prezentarea proiectului, participanții la ședința publică/ordinară au dreptul să-și expună opiniile cu referire la proiect sau să pună întrebări de clarificare. Discursul nu poate depăși 5 minute, cu excepția subiectelor cu un grad înalt de complexitate, , în cazul cărora timpul respectiv poate fi prelungit la discreția Președintelui ședinței. 
35. Dezbaterile şi exprimarea opiniilor părților interesate, reprezentanților societății civile sunt admise în cadrul ședințelor publice/ordinare doar cu referire la conținutul proiectului supus examinării. 
36. Președintele ședinței are dreptul să limiteze durata discursurilor participanților la ședințele publice/ordinare, în funcție de relevanța acestora la proiectul supus examinării.
37. Persoanele care asistă la ședințele Consiliului de administrație trebuie să păstreze liniștea şi să se abțină de la orice manifestare de aprobare sau dezaprobare.
38. Pentru asigurarea menținerii ordinii publice, Președintele ședinței poate să întrerupă dezbaterile şi să ceară respectarea prezentului Regulament, fiind în drept:
a)  să avertizeze; 
b)  să cheme la ordine; 
c)  să lipsească vorbitorul de cuvânt; 
d)  să dispună eliminarea din sală sau platforma online a persoanei care împiedică desfășurarea ședinței.
39. Reprezentanții titularilor de licențe sunt obligați să participe la ședințele publice în care au loc aprobarea unor hotărâri cu incidență asupra activității reglementate desfășurate de către aceștia. Titularii de licențe pot delega câte un singur reprezentant pentru a expune opinia referitor la proiectul de act elaborat, acordându-i-se în acest scop timp care nu va depăși 7 minute. Dacă reprezentanții titularilor de licențe, care au fost anunțați despre ședința publică, nu s-au prezentat la ședință, aceasta se desfășoară în lipsa lor.
40. Participanții la ședințele publice au dreptul să prezinte propuneri la proiectul de act supus aprobării. Propunerile participanților la ședințele publice cu privire la operarea amendamentelor la proiectele de acte urmează a fi motivate și argumentate temeinic. În cazul propunerilor nejustificate, declaraților cu tentă politică sau care nu au relevanță cu subiectul ședinței, Președintele ședinței poate întrerupe continuarea discursului participantului respectiv cu oferirea cuvântului altei persoane interesate sau reprezentanților Agenției. 
41. Pe parcursul ședinței publice/ordinare este interzisă proferarea de insulte, amenințări sau calomnii, convorbiri la telefoane mobile, tulburarea dezbaterilor sau crearea agitației în sala de ședințe, crearea unor condiții de imposibilitate a continuării ședinței publice a Consiliului de administrație, precum și orice acțiuni ce pot împiedica desfășurarea normală a lucrărilor în cadrul ședinței. Participanții la ședința publică, care nu vor respecta prevederile prezentului punct vor fi lipsiți de dreptul la opinie în cadrul ședinței publice/ordinare.
42. Președintele ședinței cheamă la ordine participanții la ședința publică care tulbură dezbaterile publice sau creează agitație, fiind în drept să întrerupă ședința publică în cazul în care tulburarea ordinii publice persistă şi să dispună excluderea din sală/platforma online a persoanelor care împiedică în orice mod desfășurarea lucrărilor în cadrul ședinței.
43. Proiectele de acte se supun dezbaterilor în cadrul ședinței publice în cazul existenței propunerilor divergente, conform tabelului de sinteză. 
44. Pe parcursul ședinței publice/ordinare, directorii Consiliului de administrație sunt în drept să intervină cu observații, propuneri, obiecții, argumente cu referire la subiectele supuse examinării.
45. Președintele ședinței conduce ședința publică, supraveghează respectarea prezentului Regulament şi menținerea ordinii publice pe parcursul ședinței.
46. Directorii Consiliului de administrație își pot expune opinia cu privire la acceptarea sau neacceptarea unor amendamente sau propuneri la proiectul de act susținute de către participanții la ședința publică/ordinară.
47. Neacceptarea de către reprezentanții Agenției a propunerilor și obiecțiilor formulate de către părțile interesate în cadrul procedurii de consultare publică, nu constituie temei pentru amânarea ședinței publice de aprobare a proiectului.
48. Ședințele Consiliului de administrație sunt înregistrate audio. Ședințele publice sunt înregistrate audio, după caz video și pot fi transmise live sau plasate pe portalurile web oficiale de informare disponibile (internet și/sau mass-media în conformitate cu prevederile Codului audiovizualului).
49. În cazul ședințelor publice/ordinare îndelungate, cu subiecte complexe pe ordinea de zi, Președintele ședinței poate dispune întreruperea ședințelor.
50. Este interzis accesul în sala de ședințe a Agenției cu echipamente portabile de amplificare a sunetului şi/sau oricare alte obiecte care ar putea fi folosite pentru tulburarea ordinii și/sau a activității participanților la ședințe, precum și să se abțină de la acțiuni, care ar putea provoca sau favoriza situații de conflict.

Secțiunea 5
Deliberarea și adoptarea hotărârilor
51. Directorii Consiliului de administrație deliberează în camera de deliberare sau pot consimți să adopte hotărârile fără a se retrage din ședință pentru deliberare. 
52. Președintele ședinței supune votului fiecare proiect de hotărâre conform subiectelor incluse în ordinea de zi. Hotărârile Consiliului de administrație se adoptă cu votul a cel puțin 3 directori. Fiecare director al Consiliului de administrație deține un singur vot.  
53. Hotărârile adoptate de către Consiliul de administrație se înregistrează de către secretarul Consiliului de administrație în Registrul de evidență a hotărârilor, care conține numărul de ordine, data adoptării, denumirea hotărârii și numărul exemplarelor semnate. Hotărârile scanate de către secretarul Consiliului de administrație se publică de către Serviciul comunicare pe pagina web a Agenției, la compartimentul „Registrul hotărârilor”, în condițiile Legii nr. 148 din 09.06.2023 privind accesul la informațiile de interes public și Legii nr. 239 din 13.11.2008 privind transparența în procesul decizional. Hotărârile adoptate de către Consiliul de administrație se păstrează pe suport de hârtie timp de un an de către secretarul Consiliului de administrație, după care se transmit spre păstrare în arhiva Agenției.
54. Directorii Consiliului de administrație votează personal prin vot deschis, neavând dreptul de a se abține de la vot, cu excepția cazului în care aceștia sunt în conflict de interese.
55. Directorii care au votat împotrivă își consemnează opinia separată ce se anexează la procesul-verbal al ședinței respective. 
56. Pe durata procedurii de vot și urmare a acesteia, participanții la ședință trebuie să se abțină de la  comentarii şi de la orice manifestare de aprobare sau dezaprobare, fiind obligați să respecte liniștea și ordinea publică.
57. În cazul în care, în cadrul ședinței publice au fost acceptate amendamente, propuneri şi obiecții care modifică textul proiectului, se acordă termen persoanelor responsabile de elaborare, pentru redactarea acestuia. Termenul de redactare se stabilește în funcție de complexitatea şi numărul amendamentelor ce urmează a fi operate în conținutul actului.
58. Hotărârile Consiliului de administrație definitivate se prezintă spre semnare în următoarele 4 zile lucrătoare din data ședinței, dacă nu a fost stabilit un alt termen. Semnarea hotărârii Consiliului de administrație se efectuează de directorii prezenți la ședință.
59. Secretarul Consiliului de administrație asigură publicarea în Monitorul Oficial a hotărârilor adoptate în ședință publică. În cazul adoptării hotărârii cu privire la aprobarea actelor normative de reglementare, publicarea acestora în Monitorul Oficial va fi asigurată după înregistrarea acestora în Registrul de evidență a hotărârilor în cadrul ANRE, conform modului stabilit la pct. 53 din prezentul Regulament.





Secțiunea 6
Întocmirea procesului-verbal
60. Pentru fiecare ședință publică/ordinară a Consiliului de administrație se întocmește procesul-verbal al ședinței, care se semnează de către Președintele ședinței și secretarul Consiliului de administrație. În cazul lipsei secretarului Consiliului de administrație, procesul-verbal se semnează de către persoana care îl înlocuiește, denumită secretar al ședinței, cu întocmirea și transmiterea ulterioară a procesului-verbal al ședinței spre păstrare secretarului Consiliului de administrație.
61. În cazul aprobării de către Consiliul de administrație a unui act normativ de reglementare, se perfectează și extrasul din procesul-verbal al ședinței publice a Consiliului de administrație, pentru a fi anexat la hotărârea ce urmează a fi înregistrată și păstrată conform cerințelor stabilite la pct. 53 al prezentului Regulament.
62. În conținutul procesului-verbal al ședinței Consiliului de administrație se indică data convocării ședinței; numele și prenumele președintelui ședinței și a directorilor Consiliului prezenți; numele și prenumele secretarului ședinței; numele, prenumele și funcția angajaților Agenției care sunt prezenți la ședință; subiectele incluse în ordinea de zi; persoana care raportează la subiectul din ordinea zi; propunerile prezentate; recomandările formulate; documentele examinate; rezultatele examinării și rezultatul votului.
63. Procesele-verbale ale ședințelor Consiliului de administrație se înregistrează în Registrul de evidență a proceselor-verbale care conține numărul de ordine, data și numărul de exemplare semnate. Procesele-verbale și înregistrările audio a ședințelor Consiliului de administrație sunt păstrate de către secretarul Consiliului de administrație termen de 1 an de zile. La expirarea termenului de un an, procesele verbale se transmit spre păstrare în arhiva Agenției, iar înregistrările audio se transmit persoanei responsabile de gestionarea tehnologiilor informaționale din cadrul Agenției, pentru arhivarea și păstrarea acestora pe server.
[bookmark: _GoBack]64. Înregistrările audio/video ale Ședințelor Consiliului de administrație desfășurate online sunt stocate și păstrate pe server de către secția TI din cadrul Agenției, timp de 5 (cinci) ani.
